વસુંધરા રાજે રાજસ્થાન ભાજપમાં વડા રહેશે ઃ મોવડીમંડળ
પક્ષમાં ગેરસમજને કારણે વિખવાદ સર્જાયો હતો જે ઉકેલાઈ ગયો ઃ જાવડેકર
રાજસ્થાન ભાજપમાં સર્જાયેલા વિખવાદને ઉકેલી નાંખવામાં આવ્યો હોવાનો દાવો કરવામાં આવ્યો છે. હાલમાં રાજસ્થાન વિપક્ષના વડા તરીકે વસુંધરા રાજે સિંધીયાનું પદ અવિવાદીત છે તેવો દાવો કરવામાં આવ્યો હતો.
ભાજપના અરૃણ જેટલી સહીતના કેન્દ્રીય નેતાઓએ વસુંધરા રાજે સાથે ફોન પર ચર્ચા કરીને તેમને શાંતિ જાળવવા જણાવ્યું હતું. તેમના સાથી ધારાસભ્ય ગુલાબચંદ કટારીયાના યાત્રા કાઢવાના નિર્ણય અંગે વસુંધરા રાજેએ જાહેરમાં રોષ વ્યક્ત કરતા કેન્દ્રીય નેતાઓએ તેમને શાંતિ જાળવવા સુચન કર્યું હતું.
રાજસ્થાનના મોટા ભાગના ભાજપના ધારાસભ્યો તેમજ બે સાંસદોએ રાજેની સાથે પક્ષમાંથી રાજીનામા આપવાની તૈયારી દર્શાવતા કટારીયાને તેમનો યાત્રાનો નિર્ણય પડતો મુકવો પડયો હતો.
આ સંદર્ભે ભાજપના પ્રવકતા પ્રકાશ જાવડેકરે જણાવ્યું હતું કે 'રાજસ્થાનમાં (વિખવાદના) વાદળ વિખેરાઇ ગયા છે. હવે વરસાદની અપેક્ષા સેવાય છે. ત્યાં પક્ષોના સદસ્યો વચ્ચે સામાન્ય વિખવાદ હતો જે હવે ઉકેલાઇ ગયો છે. વસુંધરા રાજે રાજસ્થાનમાં પક્ષના નિર્વિવાદ નેતા છે અને વિપક્ષના વડા તરીકે પણ રહેશે.'